
Z A K O N
O POTVRĐIVANjU SPORAZUMA IZMEĐU MINISTARSTVA UNUTRAŠNjIH POSLOVA REPUBLIKE SRBIJE I MINISTARSTVA UNUTRAŠNjIH POSLOVA SLOVAČKE REPUBLIKE O ZAJEDNIČKOM NADZORU DRŽAVNE GRANICE REPUBLIKE SRBIJE 

Član 1.

Potvrđuje se Sporazum između Ministarstva unutrašnjih poslova Republike Srbije i Ministarstva unutrašnjih poslova Slovačke Republike o zajedničkom nadzoru državne granice Republike Srbije, koji je potpisan u Bratislavi 9. juna 2026. godine, u originalu na srpskom, slovačkom i engleskom jeziku.

Član 2.
Tekst Sporazuma u originalu na srpskom jeziku glasi: 
S P O R A Z U M
IZMEĐU
MINISTARSTVA UNUTRAŠNjIH POSLOVA REPUBLIKE SRBIJE
I 

MINISTARSTVA UNUTRAŠNjIH POSLOVA SLOVAČKE REPUBLIKE
O ZAJEDNIČKOM NADZORU DRŽAVNE GRANICE REPUBLIKE SRBIJE
Ministarstvo unutrašnjih poslova Republike Srbije
(u daljem tekstu: srpska strana)

i 

Ministarstvo unutrašnjih poslova Slovačke Republike
(u daljem tekstu: slovačka strana)

u daljem tekstu zajedno: Strane;

Nadovezujući se na dragocena iskustva stečena tokom sprovođenja Memoranduma o razumevanju između Ministarstva unutrašnjih poslova Republike Srbije i Ministarstva unutrašnjih poslova Slovačke Republike o zajedničkim patrolama na teritoriji Republike Srbije u okviru zajedničkih operacija potpisanog u Bratislavi 20. septembra 2016. godine,

U cilju olakšavanja rada organizacionih jedinica Ministarstva unutrašnjih poslova Republike Srbije, koje obavljaju zadatke nadzora državne granice,

U želji da se jačaju i razvijaju prijateljski odnosi između Strana,

Dogovorile su se kako sledi:

Član 1.

Svrha Sporazuma 
(1)
Svrha ovog sporazuma je pružanje pomoći srpskoj strani u jačanju nadzora državne granice, sprečavanju nedozvoljenih prekograničnih aktivnosti i borbi protiv nezakonitih migracija sprovođenjem zajedničkih patrola.[image: image5.jpg]



(2)
Na pisani zahtev srpske strane, slovačka strana upućuje pripadnike Policije Slovačke Republike (u daljem tekstu: slovački policijski službenici) na teritoriju Republike Srbije kako bi na teritoriji Republike Srbije zajedno sa pripadnicima Policije Republike Srbije (u daljem tekstu: srpski policijski službenici) vršili zajednički nadzor granice sprovođenjem zajedničkih patrola.

(3)
Zahtev srpske strane za upućivanje slovačkih policijskih službenika sadrži podatke o određenom delu državne granice Republike Srbije, broju potrebnih slovačkih policijskih službenika, uključujući podatke o potrebnoj opremi i naoružanju, i predviđeno trajanje upućivanja slovačkih policijskih službenika na teritoriju Republike Srbije.
Član 2.

Nadležni organi
(1)
Nadležni organi Strana zaduženi za izvršavanje zadataka iz ovog sporazuma su:

Za srpsku stranu: 

 Direkcija policije, Uprava granične policije
 Bulevar Mihajla Pupina 2, Beograd
 Republika Srbija 
 ugp.nacelstvo@mup.gov.rs 
Za slovačku stranu:

Prezidijum Policije (Regionalne uprave Policije, Biro policije za granicu i strance)

 Račianska 45, 812 72 Bratislava

 Slovenská republika
 kappz@minv.sk
(2)
Strane neposredno i bez odlaganja obaveštavaju jedna drugu o svim promenama u vezi sa nadležnim organima ili kontakt podacima.

Član 3.

Prava i obaveze Strana
(1)
Slovački policijski službenici upućeni da obavljaju zadatke na osnovu ovog sporazuma podležu nacionalnom pravu Republike Srbije tokom čitavog perioda upućivanja na teritoriju Republike Srbije. Srpska strana daje slovačkim policijskim službenicima instrukcije u vezi sa nacionalnim pravom Republike Srbije.

(2)
 Slovački policijski službenici dužni su da poštuju instrukcije srpskih policijskih službenika i postupaju pod njihovom komandom kao podrška srpskim policijskim službenicima prilikom obavljanja zadataka iz ovog sporazuma. Srpski policijski službenici su odgovorni za zadatke koje obavljaju slovački policijski službenici.

(3)
Slovački policijski službenici koji obavljaju zadatke iz ovog sporazuma nose svoje nacionalne uniforme na teritoriji Republike Srbije.

(4)
Slovački policijski službenici koji obavljaju zadatke u skladu sa ovim sporazumom koriste opremu i naoružanje koje im je obezbedila slovačka strana pre odlaska na teritoriju Republike Srbije, a koje je u skladu sa nacionalnim pravom Republike Srbije.

(5)
Posebne uslove u pogledu opreme, naoružanja i druge opreme neophodne za obavljanje zadataka od strane slovačkih policijskih službenika za vreme njihovog angažovanja na teritoriji Republike Srbije, srpska strana precizira u pisanom zahtevu za upućivanje slovačkih policijskih službenika i isti su predmet međusobnog dogovora nadležnih organa Strana. Slovačka strana slovačkim policijskim službenicima obezbeđuje:

a)
službena terenska motorna vozila,

b)
uređaje za noćno i dnevno osmatranje, specijalizovana vozila za nadzor granice, dronove i druga specijalna tehnička sredstva koje slovačka strana poseduje, a u funkciji su nadzora državne granice,
v)
opštu policijsku opremu kao što su policijska baterijska lampa, zaštitna sredstva (zaštitni pancir i zaštitni šlem), gumena palica, sredstva za vezivanje i
g)
lično naoružanje sa pripadajućom municijom. 

(6)
Strane jedna drugu obaveštavaju o dozvoljenom oružju, municiji i opremi i uslovima u kojima se upotrebljavaju. Upotreba oružja, municije i opreme od strane slovačkih policijskih službenika prilikom obavljanja zadataka iz ovog sporazuma regulisana je nacionalnim pravom Republike Srbije. Slovački policijski službenici koriste svoje službeno oružje samo u slučaju neophodne samoodbrane ili u slučaju krajnje nužde u skladu sa nacionalnim pravom Republike Srbije.

(7)
Srpska strana obezbeđuje isti nivo zaštite i pomoći slovačkim policijskim službenicima koji obavljaju zadatke iz ovog sporazuma na teritoriji Republike Srbije kao i srpskim policijskim službenicima.[image: image2.jpg]



Član 4.

Troškovi
(1)
Slovačka strana obezbeđuje prevoz slovačkih policijskih službenika do mesta upućivanja na teritoriji Republike Srbije kao i prevoz slovačkih policijskih službenika po isteku perioda upućivanja. Sve troškove u vezi sa prevozom slovačkih policijskih službenika na teritoriju i sa teritorije Republike Srbije snosi slovačka strana. 

(2)

Slovačka strana obezbeđuje slovačkim policijskim službenicima dnevnice koje pokrivaju troškove ishrane tokom celog perioda njihovog upućivanja u skladu sa Sporazumom i u skladu sa nacionalnim pravom Slovačke Republike.

(3)
Srpska strana obezbeđuje besplatan smeštaj za slovačke policijske službenike. Ukoliko nije moguće obezbediti besplatan smeštaj, slovačka strana pokriva troškove smeštaja.

(4)
Slovačka strana obezbeđuje i pokriva troškove goriva koje se toči u službena motorna vozila slovačkih policijskih službenika koji obavljaju zadatke iz ovog sporazuma na teritoriji Republike Srbije. Slovačka strana takođe obezbeđuje i plaća održavanje, servisiranje i popravke službenih motornih vozila slovačkih policijskih službenika u slučaju manjih kvarova.

(5)
Srpska strana slovačkim policijskim službenicima obezbeđuje parking mesta za službena motorna vozila slovačkih policijskih službenika.

(6)
Srpska strana slovačkim policijskim službenicima pruža neophodnu prvu medicinsku pomoć tokom njihovog upućivanja na teritoriju Republike Srbije u skladu sa ovim sporazumom.

(7)
Svaki slovački policijski službenik pre odlaska na teritoriju Republike Srbije ugovara sveobuhvatno zdravstveno osiguranje koje važi u inostranstvu, odnosno na teritoriji Republike Srbije. Troškove sveobuhvatnog zdravstvenog osiguranja za slovačke policijske službenike snosi slovačka strana.

Član 5.

Odgovornost za štetu
(1)
Ako slovački policijski službenici pri obavljanju zadataka iz ovog sporazuma na teritoriji Republike Srbije prouzrokuju materijalnu štetu, za nastalu štetu odgovorna je slovačka strana.

(2)
Štetu iz stava 1. ovog člana srpska strana procenjuje i utvrđuje u skladu sa nacionalnim pravom Republike Srbije. Slovačka strana nadoknađuje srpskoj strani samo utvrđenu materijalnu štetu koju su prouzrokovali slovački policijski službenici.

Član 6.

Koordinatori
(1)
Svaki nadležni organ imenuje koordinatora iz redova pripadnika svoje policije koji koordinira obavljanje zajedničkih zadataka iz ovog sporazuma. Koordinator koga imenuje srpska strana vrši sveukupnu koordinaciju zadataka zajedničkog nadzora granice na teritoriji Republike Srbije.

(2)
Nadležni organi obe Strane obaveštavaju jedni druge pisanim putem o koordinatorima iz stava 1. ovog člana i o svim mogućim promenama u vezi sa licem koje ima ulogu koordinatora.

Član 7.

Sporovi 

Svi sporovi između Strana u vezi sa tumačenjem i sprovođenjem ovog sporazuma rešavaju se konsultacijama i pregovorima.

Član 8.

Završne odredbe 

(1)
Ovaj sporazum stupa na snagu tridesetog (30.) dana od dana prijema poslednjeg pismenog obaveštenja kojim se strane međusobno obaveštavaju, putem diplomatskih kanala, o završetku svojih nacionalnih pravnih procedura za njegovo stupanje na snagu.

(2)
Svaka Strana može raskinuti ovaj sporazum slanjem pisanog obaveštenja drugoj Strani. U tom slučaju, prestanak važenja Sporazuma stupa na snagu po isteku trideset (30) dana od dana kada druga Strana primi to obaveštenje. 

(3)
Ovaj sporazum se može izmeniti i dopuniti u pisanoj formi uz obostranu saglasnost Strana, pri čemu izmene i dopune čine sastavni deo Sporazuma.

(4)
Danom stupanja na snagu ovog sporazuma prestaje da važi Memorandum o razumevanju između Ministarstva unutrašnjih poslova Republike Srbije i Ministarstva unutrašnjih poslova Slovačke Republike o zajedničkim patrolama na teritoriji Republike Srbije u okviru zajedničkih operacija potpisan u Bratislavi 20. septembra 2016. godine.
Sačinjeno u Bratislavi , dana 9. juna 2026. godine , 
u dva originalna primerka, svaki na srpskom, slovačkom i engleskom jeziku, 
pri čemu su svi tekstovi podjednako verodostojni. U slučaju bilo kakvog 
neslaganja u tumačenju, merodavan je tekst na engleskom jeziku.

	ZA
MINISTARSTVO UNUTRAŠNjIH POSLOVA REPUBLIKE SRBIJE
	ZA
MINISTARSTVO UNUTRAŠNjIH POSLOVA SLOVAČKE REPUBLIKE


 
Ivica Dačić  


Mateuš Šutaj Eštok
Član 3.

Ovaj zakon stupa na snagu osmog dana od dana objavljivanja u „Službenom glasniku Republike Srbije – Međunarodni ugovoriˮ.
O B R A Z L O Ž E Nj E
I.  USTAVNI OSNOV ZA DONOŠENjE ZAKONA 

Ustavni osnov za donošenje Zakona o potvrđivanju Sporazuma između Ministarstva unutrašnjih poslova Republike Srbije i Ministarstva unutrašnjih poslova Slovačke Republike o zajedničkom nadzoru državne granice Republike Srbije, sadržan je u članu 99. stav 1. tačka 4. Ustava Republike Srbije, prema kojoj je u nadležnosti Narodne skupštine da potvrđuje međunarodne ugovore kada je zakonom predviđena obaveza njihovog potvrđivanja.   
II. RAZLOZI ZBOG KOJIH SE PREDLAŽE POTVRĐIVANjE SPORAZUMA

Razlozi za potvrđivanje Sporazuma ogledaju se u potrebi nastavka i unapređenja uspešne saradnje između Ministarstva unutrašnjih poslova Republike Srbije i Ministarstva unutrašnjih poslova Slovačke Republike u oblasti nadzora državne granice i suzbijanja nezakonitih migracija.


Zaključivanje Sporazuma zasniva se na pozitivnim iskustvima stečenim tokom sprovođenja Memoranduma o razumevanju o zajedničkim patrolama iz 2016. godine, kao i na potrebi pružanja podrške organizacionim jedinicama Ministarstva unutrašnjih poslova Republike Srbije koje obavljaju poslove nadzora državne granice.


Sporazumom se omogućava angažovanje slovačkih policijskih službenika u zajedničkim patrolama sa policijskim službenicima Republike Srbije radi jačanja nadzora državne granice, sprečavanja nedozvoljenih prekograničnih aktivnosti i efikasnije borbe protiv nezakonitih migracija, uz istovremeno jačanje prijateljskih odnosa i međusobne saradnje dve države.       

III. PROCENA POTREBNIH FINANSIJSKIH SREDSTAVA ZA SPROVOĐENjE ZAKONA
Za sprovođenje predmetnog akta nije potrebno obezbediti sredstva iz budžeta Republike Srbije sa razdela 15 – Ministarstvo unutrašnjih poslova.


